L-istaġun tal-festi titulari f’Għawdex jiftaħ fi tmiem din il-ġimgħa bil-festa ta’ San Pawl Nawfragu fil-Munxar. Tard is-Sibt filgħaxija, l-attivitajiet ta’ lejlet il-festa se jintemmu b’attentat biex il-Munxarin inaqqxu isimhom b’żewġ rekords nazzjonali fil-logħob tan-nar tal-art. Mal-armar tradiżżjonali tal-festa fil-pjazza ta’ waħda mill-iżgħar lokalitajiet f’Għawdex, il-Munxar, din is-sena ngħaqdu żewġ strutturi tal-ħadid, waħda minnhom għolja 18-il metru. B’kollaborazzjoni mal-Kunsill Lokali, l-għaqda dilettanti tan-nar ilha ġimgħat tħejji biex lejlet il-festa ta’ San Pawl Nawfragu jnaqqxu isem il-Munxar fil-lista tar-records nazzjonali. Joe Schembri, membru tal-għaqda dilettanti tan-nar tal-Munxar qal li se jippruvaw jilħqu l-ogħla struttura tal-logħob tan-nar tal-art. Stqarr li l-uġiegħ ta’ ras għalih kien li jsib biżejjed nies li jagħtuh daqqa t’id biex il-ħolma tiegħu isir realtà. Madankollu, stqarr li minn madwar seba’ persuni jgħinuh, mill-Ħadd li għadda meta bdew jarmaw l-istrutturi fil-pjazza, il-Munxarin meddew idhom u għenu bit-tir li s-Sibt filgħaxija r-raħal Għawdxi jniżżel ismu fil-lista ta’ rekords nazzjonali.